เก็บตกการเงิน
จับคู่พันธมิตรญี่ปุ่นนัดพบผู้ประกอบการ 150 แห่ง
22 ก.พ. 2555

จับคู่พันธมิตรญี่ปุ่นนัดพบผู้ประกอบการ 150 แห่ง 
โสฬส สาครวิศว กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า ธนาคารร่วมกับองค์กรเจเอฟซี (JFC, Japan Finance Corporation, SME Unit) และหอการค้าญี่ปุ่นกรุงเทพฯ (JCC) จัดกิจกรรมจับคู่ธุรกิจไทยญี่ปุ่น ครั้งที่ 6 ณ ห้องแกรนด์ฮอลล์ ไบเทค บางนา เพื่อฟื้นฟูบรรยากาศการค้าการลงทุน สร้างความเชื่อมั่นและความพร้อมแก่ผู้ประกอบการทั้งสองประเทศหลังประสบอุทกภัยปีที่ผ่านมา โดยเน้นอุตสาหกรรมยานยนต์ และอุตสาหกรรมอิเล็กทรอนิกส์เป็นหลัก รวม 150 กิจการ ที่ติดต่อทำธุรกรรมกับบริษัทญี่ปุ่น หรือได้รับมาตรฐานการผลิต อาทิ มาตรฐาน อย. มาตรฐาน ISO/TS16949, JIS หรือเป็นผู้ประกอบการที่ทั้งสองหน่วยงานเล็งเห็นถึงศักยภาพ ได้รับสิทธิเข้าร่วมโครงการโดยไม่เสียค่าใช้จ่ายใดๆ
นอกจากนี้ เอสเอ็มอีแบงก์ได้สนับสนุนผู้ประกอบการด้านแหล่งเงินทุนและการเพิ่มโอกาสทางธุรกิจ และมีหน่วยงานพันธมิตรได้เข้าร่วมให้คำปรึกษาแนะนำ คือ JCC, JETRO, BOI และสำนักงานพัฒนาวิทยาศาสตร์และเทคโนโลยีแห่งชาติ (สวทช.) เพื่อเพิ่มศักยภาพด้านการแข่งขันเป็นการเปิดโอกาสเข้าสู่ประชาคมเศรษฐกิจอาเซียน (AEC) โดยคาดว่าจะส่งผลดีต่อการพัฒนาเครือข่ายการผลิตในภูมิภาคและเชื่อมโยงตลาดในภูมิภาคอื่นๆ เช่น อินเดีย
โสฬส กล่าวเพิ่มเติมว่า โครงการนี้จะช่วยสร้างความเชื่อมั่นแก่ผู้ประกอบการทั้งสองประเทศได้เป็นอย่างดี และกระตุ้นบรรยากาศด้านการค้าการลงทุนของทั้งสองประเทศให้คึกคักยิ่งขึ้นด้วย